Document ID: 31976R1361

31976R1361
L 154/11
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1361/76 НА КОМИСИЯТА
от 14 юни 1976 година
относно определяне на някои подробни правила за възстановяванията при износ за ориз и смеси от ориз
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент № 359/67/ЕИО на Съвета от 25 юли 1967 г. за общата организация на пазара на ориз (1), последно изменен с Регламент (ЕИО) № 668/75 (2) и по-специално член 17, параграф 6 от него,
като има предвид, че за да се осигури правилното действие на режима на възстановявания при износ, приложим за износа на ориз за държави, които не са членки, следва да се приложи подходящ режим за износа на смеси от ориз, попадащи в различни тарифни подпозиции;
като има предвид, че възстановяванията, приложими за тези смеси, произхождат от тяхната тарифна класификация, която обикновено се определя в съответствие с общите правила за тълкуване на Общата митническа тарифа;
като има предвид, че в случай на смеси от ориз от различните тарифни позиции, тарифната класификация води до определени затруднения, ако се извършва съгласно тези правила; като има предвид, че тази класификация води, в някои случаи, до отпускането на големи суми за възстановяване за смеси, които съдържат, независимо от това, значителна част продукти, за които се отпускат малки суми за възстановяване;
като има предвид, че за да се избегнат тези трудности е необходимо да се приемат специални разпоредби за определяне на възстановявания, приложими за смесите от ориз;
като има предвид, че разпоредбите на Регламент № 669/67/ЕИО на Комисията от 27 септември 1967 г. за установяване на някои подробни правила за прилагане на възстановявания при износ за ориза (3), последно изменен с Регламент (ЕИО) № 941/72 (4), поради това, че са тясно свързани с режима за износ на смесите от ориз, е целесъобразно да се включат тези разпоредби в настоящия регламент и следователно да се отмени Регламент № 669/67/ЕИО;
като има предвид, че предвидените в настоящия регламент мерки са в съответствие със становището на Управителния комитет по зърнени култури,
ПРИЕ НАСТОЯЩИЯ РЕГЛАМЕНТ:
Член 1
Възстановяването при износ се отпуска единствено за смесите от ориз, включени в подпозиции 10.06 A и B на Общата митническа тарифа, ако тези смеси се състоят от ориз на един и същ етап на преработка и, при необходимост, от натрошен ориз. Нелющеният ориз (подпозиция 10.06 A I), лющеният ориз (подпозиция 10.06 A II), полубланшираният ориз (подпозиция 10.06 B I) и напълно бланшираният ориз (подпозиция 10.06 B II) се считат за ориз на различен етап на обработка.
Член 2
Без да се засягат разпоредбите на член 3, възстановяването при износ за продуктите, попадащи в позиция 10.06 на Общата митническа тарифа и съставени от ориз с кръгли зърна или от натрошен ориз е тази, приложима:
а)
за смесите, съдържащи най-много 40 % тегловно натрошен ориз, включен в подпозиция 10.06 C от Общата митническа тарифа:
-
от теглото на основната съставка, ако тази основна съставка представлява най-малко 90 % от теглото на сместа, намалено предварително с това на натрошения ориз,
-
за съставката - различна от натрошения ориз - за която се прилага най-малка сума за възстановяване, ако никоя от съставките не представлява най-малко 90 % от теглото на сместа, намалено предварително с това на натрошения ориз;
б)
за натрошения ориз, включен в подпозиция 10.06 C от Общата митническа тарифа, за останалите смеси.
Член 3
Когато изнасяният ориз, включен в подпозиция 10.06 A или B от Общата митническа тарифа съдържа натрошения ориз от подпозиция 10.06 C, възстановяванията при износ се намаляват, както следва:
Процент натрошен ориз
% намаление на възстановяването при износ
от 0 до 5
0
от 5 до 10
2
от 10 до 15
4
от 15 до 20
6
от 20 до 30
15
от 30 до 40
30
Член 4
Регламент № 669/67/ЕИО се отменя.
Член 5
Настоящият регламент влиза в сила на 1 юли 1976 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 14 юни 1976 година.

Labels: 3
17